Anno dominice incarnationis M°LXXX°I° Philippo Rege Francorum, Rainardo presidente Lingonis Episcopo, Rainardus de Barro et Johannes de Lanniaco, dederunt ecclesie Molismensi terram apud Siccam Fontanam, labore hominum jam complanatam, et quam ipsi sibi postmodum complanare de silva possent, ea scilicet libertate, ut nulli inde unquam in decimis, in terciis seu in aliquo censu vel consuetudine aut justicia quicquam exsolverint, heredibus eorum et filiis laudantibus. Ad hanc quidem Rainardi testificandam donationem presentes fuerunt filii Haganonis, Bovo, Rangerius, Humbertus et de codem Barro: Gosbertus et prepositus suus Hilbertus de Errorio. Ad Johannis vero donum Teobaldus de Laniaco filius Bosonis et frater ejus et Borchardus et Hisembardus de Avireio, villicus ejusdem, et fratres ejus. Hanc quoque donationem similiter ex sua parte fecerunt illi qui inde ab his casati fuerunt, scilicet Ascelinus de Capis et Walterius de Montiniaco, uxoribus eorum heredibusque ceteris laudantibus. Et ad hoc testificandum videntes et audientes fuerunt in parte Ascelini: Paganus de Montiniaco et Gerardus et Tecelinus et Wido de Clareio. In parte vero Walterii de Montiniaco, Hugo dominus ipsius castri, et Wido et Waldinus presbiter, et Teodoricus decanus de Clareio. Post aliquantum vero temporis, domina Hersendis filia uxoris ipsius Walterii de Montiniaco cui pars quedam hereditario jure contingebat, venit apud Siccam Fontanam et supradictum donum super altare ipsius ecclesie fecit, et orationes fratrum loci ipsius in presentia recepit. Huic dono testimonium fecerunt servientes ejus Warnerius et Terredus, Walterius vero comes Brenensis et Barrensis, a quo hoc casamentum ad istos descendebat, cum uxore et filiis sine ulla dilatione quod ab his factum fuerat confirmavit, videntibus hoc et testificantibus, Gosberto et Haganone de Barro, filiis ejus et Walterii de Donjunio. Deinde pauco post tempore, duo clerici Petrus et Lambertus qui cum magistro Brunone seculo renuntiaverant et ei post aliquod tempus adheserant, in supradicto loco ecclesiam domosque laude et concilio Molismensis ecclesie edificaverunt. Quam ecclesiam domnus Robertus, Lingonensis Episcopus, in honore beate Mariæ semper virginis sanctique Protomartyris Stephani dedicaret, atriumque laude comitis et aliorum supradictorum benediceret, predictus comes atque idem Rainardus et Johannes cum multis aliis, presentes fuerunt, et quia prius fecerant donationem, iterum in presentia Episcopi Roberti penitus confirmaverunt, et ab omni seculari subjectione vel debito aut justicia absolverunt. Insuper et comes adjecit ut forestam suam que circa erat ad quidquid facere vellent, haberent expositam. Eos autem qui contra hec instituta aliquando venire presumerent, predictus Episcopus ibidem excommunicavit et vinculo innexuit anathematis, nisi satisfaciendo resipiscerent.